Tidligere FBI-topp til VG: Slik jakter FBI på Blatter
Det sier tidligere FBI-ansatt Lisa Osofsky til VG.* Amerikanske FBI har over flere år etterforsket mulig korrupsjon i Det internasjonale fotballforbundet (FIFA). Onsdag 27. mai ble ni fotballtopper arrestert av sveitsisk politi i Zürich i Sveits, hvor de var i forbindelse med FIFA-kongressen. * Jeffrey Webb, Eugenio Figueredo, Jack Warner, Eduardo Li, Julio Rocha, Costas Takkas, Rafael Esquivel, José Maria Marin og Nicolás Leoz er siktet for blant annet korrupsjon, hvitvasking og pengeutpressing – i forbindelse med VM-søknader, markedsavtaler og TV-rettigheter. De to førstnevnte er visepresidenter i FIFA. De øvrige er eller har vært topper i nasjonale fotballforbund og/eller FIFA. * Parallelt med FBIs sak, driver Sveits sin egen etterforskning av tildelingen av VM til Russland i 2018 og Qatar i 2022. I denne saken må Sepp Blatter angivelig belage seg på avhør. – Det vil alltid være en etterforskers drøm å ta personen som sitter helt øverst i pyramiden, sier amerikaneren. Hun jobbet i flere år som toppadvokat i FBI, med tittelen «deputy general counsel». Derfra kjenner hun tankesettet til etterforskerne som nå går milliardbutikken FIFA i sømmene. I løpet av den siste uken har det blitt utstedt arrestordre på 14 personer i tilknytning til FIFA. Mektige Sepp Blatter har både blitt gjenvalgt og deretter gått av som president.I kulissene lurer muldvarpen Chuck Blazer. Han satt i mange år sentralt plassert i FIFA-systemet, før han inngikk en avtale med FBI om å bruke skjulte opptagere under flere av møtene. For det får han strafferabatt etter å ha unndratt millioner av kroner i skatt. – Det amerikanske systemet er bygd opp rundt det å tilby avtaler. Slik bygger man en sak stein på stein, før man kommer høyt opp i systemet. I Europa er det ikke populært. En dommer her i England ville ikke likt det. Men amerikanske dommere og juryer aksepterer disse avtalene for å få folk til å snakke, sier Osofsky. Det skinner gjennom at hun er stolt av den amerikanske modellen. Det er den som har gjort at FIFA-skandalen preget forsidene på «alle» engelske aviser i går. – Vi starter lavt på stigen og finner en på innsiden, som Chuck Blazer, for å få et vindu inn mot det som skjer. Se for deg kraften i et slikt vitne: Man kan se og høre alt fra innsiden – og deretter følge pengene og se om avtalene som ble diskutert faktisk finner sted. Osofsky er i dag en av toppene i det private antikorrupsjonsselskapet Exiger, med base i London. Under gårsdagens intervju måtte hun ved én anledning ta en pause for prate med BBC om når hun skulle inn i kanalens direktesending på kvelden.Deretter fullførte Osofsky setningen hun hadde avbrutt fem minutter tidligere – samtidig som hun sendte en e-post til pressesjefen sin og fortalte at hun satt i samtaler med VG. – FBI leker ikke. Dersom de har noe på Blatter, så går de etter ham – uavhengig av om han er president eller ikke, mener hun. Osofsky understreker at ingen ennå er dømt i den pågående etterforskningen. Men hun er skråsikker på følgende: Aksjonen kommer til å vare lenge. Og den kommer til å bli verdensomspennende. – Bør Sepp Blatter personlig være bekymret for det som skjer nå? – Det ville vært absolutt galskap ikke å kjenne presset av en FBI-etterforskning. Se det fra hans ståsted: Han skal møte noen av sine aller nærmeste, når plutselig FBI kommer inn og drar med seg folk til fengsel. Det kan få verdens kaldeste mann til å kjenne press. Blatter er ikke formelt siktet i den pågående FBI-etterforskningen. Men presset øker rundt hans høyre hånd, generalsekretær Jerome Valcke. Han kobles til en mistenkelig pengeoverføring på 80 millioner kroner – som gikk til FBI-siktede Jack Warner. – Dette er en veldig interessant person å følge: For folk som er ett steg under den man studerer, kan fort være personen som snur og begynner å snakke, sier Osofsky.VG var i går også i kontakt med gravejournalisten Andrew Jennings, som får mye av æren for skandalen som nå er under opprulling. I 15 år har skotten vært i tottene på FIFA. Nå kommer belønningen. – Det ringer så mange at mobilen min er varm. Nå kommer «60 Minutes» fra USA hit, før jeg må gå fra studio til studio i BBC, sa Jennings til VG. – Den siste uken har vært strålende, tilføyer han – før han må legge på. Men i Qatar øker usikkerheten om verdensmesterskapet de har fått i oppgave å arrangere om syv år. Ikke alle er fornøyd med at USA – anført av FBI – har tatt på seg rollen som et «verdenspoliti». – USA har jaget korrupsjon over hele verden på denne måten i 15 år, uavhengig av hvilken industri det har vært snakk om. Det handler ikke om fotball, men om korrupsjon, løgn og tyveri, argumenterer Lisa Osofsky til VG. Hun fortsetter etter en kort kunstpause: – Husk også at man har å gjøre med store amerikanske sponsorer, amerikanske statsborgere, samt at mange av samtalene skal ha foregått i USA. Det er mye amerikansk rettspleie involvert, samtidig som en lang rekke andre land nå også er koblet på.
Sepp Blatter (79) bør ikke føle seg trygg, selv om han går av som FIFA-president.